Kortiton vantaalaismies kaahasi poliisia pakoon Savossa – jäi lopulta kiinni pellolle

Kuvituskuva. Arkisto

toimitus

Perjantai-iltana, hieman kello 23 jälkeen tuli hätäkeskukseen ilmoitus Mikkelin Visulahden kohdalla Valtatie 5:tä pohjoisen suuntaan epävarmasti ajavasta henkilöautosta.

Itä–Suomen poliisi sai pysähtyneenä olleesta autosta havainnon Rahulan kohdalla. Poliisit huomattuaan kuljettaja meni välittömästi autoonsa ja lähti ajamaan Valtatie 5:tä kohti pohjoista. Kuljettajalle näytettiin pysähtymismerkkiä, mutta hän ei noudattanut sitä.

Ajettuaan hetken aikaa kuljettaja käänsi auton takaisin Mikkelin suuntaan. Auton kuljettaja ei edelleenkään noudattanut hänelle näytettyä pysähtymismerkkiä, vaan jatkoi ajoa Valtatie 5:tä nyt etelän suuntaan.

Auton nopeus oli suurimmillaan noin 170 km/h alueella, missä rajoitus on 100 km/h. Lähestyttäessä Mikkeliä, Tertin kohdalla, auton nopeus oli 160 km/h, vaikka alueella on sallittu nopeus 60 km/h.

Visulahden kohdalla oli poliisipartio piikkimaton kanssa, mutta kuljettaja kääntyi ennen sitä sivuteille jääden lopulta kiinni pellolle.

Autoa kuljetti vantaalainen vuonna 1983 syntynyt mies, jolla ei ole voimassa olevaa ajo-oikeutta. Kuljettajaa epäillään törkeästä liikenneturvallisuuden vaarantamisesta, kulkuneuvon kuljettamisesta oikeudetta ja rattijuopumuksesta. Häneltä otettiin verinäyte mahdollisen päihtymyksen toteamiseksi.